Line Barfod (EL), 2004-11-30:
Enhedslisten er medforslagsstiller til det beslutningsforslag, vi diskuterer nu, og derfor støtter vi selvfølgelig forslaget.
Jeg synes, det er vigtigt at holde fast i, hvad det her har betydet for borgerne.
Der var konkret i Vestsjællands Amt et flertal i amtsrådet, som ønskede at sikre, at de kunne bevare de lokale sygehuse, og derfor satte de skatten en lille smule i vejret.
På grund af regeringens og Dansk Folkepartis straffeaktion har borgerne i Vestsjællands Amt skullet betale en strafafgift.
Det må være meget mærkeligt for dem nu at se, at når kommunerne begår nøjagtig samme overskridelse, skal der ikke betales nogen strafafgift.
For at der ikke skal være tvivl om det: Vi ønsker ikke, at man straffer hverken kommuner eller amter.
Vi mener, at de fleste kommuner og amter er i en utrolig svær økonomisk situation, hvor de er blevet meget hårdt trængt af regeringens og Dansk Folkepartis økonomiske politik, især hvis de ønsker at sikre borgerne en god service, ønsker at sikre, at der er et ordentligt vel færdsniveau.
De er samtidig blevet pålagt at bruge en masse penge på bureaukrati på grund af regeringens og Dansk Folkepartis ideologiske korstog for privatisering, som kræver masser af bureaukrati.
Vi synes hellere, at man i stedet for hele tiden at diskutere skattestop og ikke skattestop skulle se på, hvordan vi får en stor vækst i den offentlige velfærd ved at bruge pengene anderledes, end vi gør i dag, ved at sætte en lang række af de arbejdsløse i arbejde med at tage sig af vores børn, syge og ældre.
Det ville vi kunne gøre, uden at det behøvede at betyde, at vi skulle hæve skatterne, for det koster ikke ekstra for de offentlige kasser.
På den måde kunne vi få en stor stigning i velfærden.
Men det er en anden debat end den, vi har her i dag.
Det, der er afgørende også i denne sag, er ud over spørgsmålet om, hvad det konkret betyder for borgerne, spørgsmålet om vilkårlighed i afgørelser.
Man må sige, at den vilkårlighed, som vi ser udfoldet her, hvor regeringen og Dansk Folkeparti vælger at straffe i den ene situation og ikke i den anden situation, der er identisk, er meget typisk for denne regering.
Vi har, mens regeringen har været ved magten, set den ene sag efter den anden, hvor regeringen har brugt sin magt til at favorisere dem, de godt kan lide.
Vi har så sent som i dag fået en udmelding om, at kirkeministeren har været ude i ulovligheder, da hun gav fratrædelsesgodtgørelse til en medarbejder.
Vi har set hele debatten om lønforhøjelsen til kirkeministerens mand.
Vi har tidligere set miljøministeren, der gav til nogle specielt.
Der er hele debatten om skattehuller, som man ikke har villet lukke.
Den anden side af det er så, at man straffer dem, man ikke kan lide.
Det har vi jo også set under denne regering.
Vi har set de mange råd og nævn, der blev lukket.
Vi har set, at man afskaffede den fri ungdomsuddannelse, KaosPilotuddannelsen og andet.
I det hele taget har vi i dag en rigmandsregering, der med et villigt flertal fra Dansk Folkeparti har indført en situation, som det var svært for bare få år siden at forestille sig at vi skulle opleve i Danmark, hvor man ikke bygger på et retssamfund med forudsigelighed og ensartethed, men derimod bygger på, at man favoriserer dem, man kan lide, og straffer dem, man ikke kan lide.